Tina-trykk

===

===

Tør jeg, kan jeg, vil jeg..
Trykket mitt har motiv fra det bundne temaet Elevens visuelle hverdag-konkurranse. For elevene i vg3 er veien videre viktig, og det er de indre bildene jeg har prøvd å finne et uttrykk for ved hjelp av universitetet som ikon. Dette bildet er en monotypi trykket på kjøkkenbenken. Bakgrunnen er trykket først, med akrylfarge. Deretter er motivet framstilt i trykksverta på glassplate, der jeg har fjernet høytrykkssverte ved hjelp av trefliser med ulik bredde og lagt papirutklipp i gavlen. Siden er det trykket oppå fargetrykket. Kjevle fungerte som trykkpresse. Om trykket: Jeg har eksperimentert mye med kollografi, men endte på monotypi da det var det eneste som ga et nogenlunde tilfredsstillende sluttuttrykk i forhold til hva jeg hadde tenkt meg, pga av manglende trykkpresse. Fargen ble lagt (for?) fett på og lager tekstur i overflaten, og det er en viss glans i trykksverta. Format A4

Komposisjon: En komposisjon med en del symmetriske trekk, der det stående formatet og søylene er ment å gi et sug oppover. Komposisjonen er midtstilt,men symmetrien er ikke fulgt slavisk, og teknikken er røft brukt. Bildet balanserer. Kasettene i taket gir perspektiv og dybde. Voluttene på søylene skaper en liten bord med gjentakende elementer. De to personene er små og skimtes svakt til venstre, selve institusjonen/bygget er overveldende. I gavlfeltet har jeg lagt inn vinger og skjold, det skal gi assosiasjoner til Athene (vitenskap, håndverk, kunst), Nike(personifikasjon av seier) og den store greske tradisjonen, altså målet høyt der oppe, langt framme. "Trappen " i forgrunnen virker enorm. Er det mulig å komme opp og inn? Jeg har tatt i bruk sterke kontraster og varme farger for å vise noe av ungdommens livskraft og uro. Er dette noe for meg? At det er fargesterkt synes jeg er med på å gjøre det forlokkende og skremmende på samme tid, slik jeg forestiller meg dette store fremtidsvalget kan være. Tenne en ild, eller bli slukt av flammene. Greier jeg det? Kommer jeg inn? De andre er så mye flinkere enn meg?

Tina nå skal du få en tilbakemelding fra Randi.

Et spennende og innholdsrikt bilde med mye åpen og skjult symbolikk. Du skriver mye om elevenes innerste følelser og konkurransen om å ta spranget videre mot det ukjente og kanskje krevende steget. Bildet er lett å lese og jeg blir dratt inn i antikkens elementer i nåværende tid, et frodig uttrykk har du skapt med varme og dybde i fargen. Imponerende hva du har fått til på kjøkkenbenken tenker jeg, men det er ikke like lett å få til et"perfekt " trykk uten nødvendig utstyr. Synes du har vært kreativ. Jeg føler meg som tilskuer ganske nysgjerrig der nede samtidig som jeg blitt utfordret til å tre inn i det ukjente rommet, så du har oppnådd ideene du har som mål å formidle. God inndeling komposisjonsmessig, horisontale, vertikale og diagonale linjer medulik karakter.

Tilbakemelding fra Eli Et kjempespennende bilde. At du har laget det på kjøkkenbenken er utrolig og gav meg en vekker på hva man kan gjøre med enkle midler. De store kontrastene, de trause søylene og de spinkle voluttene, det store rommet og de små menneskene. En underlig blanding av det jordnære og det opphøyede. Bildet tipper nesten, men bare nesten og gir med det en liten usikkerhet om fundamentet holder? I og med perspektivet og fargene tror jeg på at belønningen ligger der oppe med de oppslåtte vingene. Jeg håper de våger seg opp:)